# ACTA DE LA SESSIÓ ORDINÀRIA CELEBRADA PER L’AJUNTAMENT PLE EN DATA VINT-I-SIS DE MARÇ DE DOS MIL DOTZE.

**Identificació de la sessió**

Caràcter: Ordinari

Data: 26 de març de 2012

Lloc: Sala d’Actes de l’Ajuntament de Fontcoberta

Hora. Les 21’30h.

**Assistents:**

Alcalde: Sr. Joan Estarriola i Vilardell

Regidors:

* Sra. Pilar Busquets i Barceló

- Sr. Carles Pedrola Carreras

- Sr. Xavier Cros Verdaguer

* Sr. Narcís Bartis Bosch
* Sr. Lluís Freixa Macià
* Sr. Jaume Roura i Noguer
* Sra. Consol Mas i Torres.

Excusa assistència el regidor Sr. Francesc Molina Jiménez

Hi assisteix, com a Secretària de la Corporació, la Sra. Maria Grau i Pagès.

L’Alcalde-President obre l’acte públic i es procedeix a tractar els assumptes inclosos a l’ordre del dia .

**1r.- APROVACIO ACTA ANTERIOR.-**

Els membres de la Corporació disposen d’una fotocòpia de l’esborrany de l’acta de la sessió celebrada el dia 27 de febrer de 2012, que és aprovada per unanimitat.

**2n.- INFORMACIÓ DECRETS D’ALCALDIA**

El Sr. Alcalde dóna compte al Ple de les resolucions d’alcaldia núm. 26 a la 29/2012. El Ple es dóna per assabentat.

**3r.- INFORMACIONS DE L’ALCALDIA I DEL DESPATX OFICIAL**

Pren la paraula el Sr. Alcalde i dóna compte de l’última correspondència oficial rebuda, de la que cal destacar:

* Instància del Sr. Domènec Hernández en la que sol·licita més hores per impartir classes de ioga a la rectoria de Vilavenut.
* Escrit del Departament de Governació en el que comunica l’ampliació de terminis per les obres del PUOSC 2011-2012.
* Escrit del Departament de Governació en el que comuniquen la subvenció pel PUOSC/2012 a Fontcoberta.
* Comunicació de l’oficina del cens electoral dels electors a 1 de gener de 2012.
* Escrit de l’ATM en relació a la target d’aturats.
* Escrit del Departament de Cultura en el que atorguen la quantitat de 900 euros pel Certamen Literari i 300 euros pel Concurs de Pintura Ràpida.
* Escrit del Departament d’Urbanisme conforme han registrat d’entrada el Catàleg de Masies de Fontcoberta.
* Escrit de Prodaisa en el que comuniquen les anàlisis de les aigües del municipi i la lectura dels comptadors.
* Comunicació de l’expedient Autorització d’obertura de rases a Gas Natural.

Seguidament el Sr. Alcalde dóna les següents informacions:

* Explica l’acord del conveni Ajuntament- Bisbat- Diputació per a l’arranjament del teulat de l’església parroquial de Fontcoberta.
* En relació al proper PUOSC el Sr. Alcalde explica al Ple que hi haurà tres grups de subvencions. Una part de la subvenció serà per a manteniment, una part per equipaments i una part per a reducció del deute.

Que en relació als equipaments es prioritzarà la rehabilitació , ampliació i restauració d’espais. Que a Fontcoberta s’intentarà incloure una ampliació del local per a la gent gran al local de la piscina.

* En relació a la rotonda de la Ctra. de Banyoles a Esponellà va venir d’inspecció l’enginyer Sr. Ignasi Mataró i ho va trobar tot malament. No han donat l’obra per bé, s’han de fer moltes modificacions, amb el conseqüent enfado del promotor.
* En relació a la Plaça de la Font s’ha fet un estudi pera fer-hi alguna actuació, ja que hi ha moltes queixes dels veïns per la pols i l’estat de la plaça degut a les obres.
* També explica que el mes d’abril el Consell Comarcal vol fer una nova redistribució de les deixalleries a la comarca i eliminaran una sèrie de contenidors i provaran si funciona la nova proposta.
* En relació al tema de la depuradora explica la proposta feta per l’Ajuntament a l’ACA sobre la signatura d’un conveni avançant el

pagament de la connexió del 3r pou i que després s’ingressi la despesa a l’Ajuntament. Actualment la proposta està a Barcelona.

En relació a la fossa de decantació que es va esllavissar no es pot arranjar fins que el tema estigui solucionat.

* El tema de l’ampliació de l’escola es complicat, el Sr. Alcalde diu que ha parlat amb el Sr. Albert Bayot i no hi ha data per a començar.

I per acabar les informacions els Sr. Alcalde explica el tema de l’entrada del municipi de Fontcoberta en el Consorci de l’Estany, que es farà el dia 4 d’abril la 2ª trobada d’alcaldes, que ja s’estant canviant els Estatuts, i que els tècnics municipals treballen la proposta de instal·lar unes figures gegants com un triops, un gripau etc. . , fetes per l’escola d’art d’Olot, seguint un itinerari començant per l’aparcament. Proposta que el Sr. Alcalde diu que passarà a l’oposició per tal de que l’estudiïn.

**4t.- ADHESIÓ AL PLA** **EXTRAORDINARI D’ASSISTÈNCIA FINANCERA LOCAL.**

Atès el conveni de col·laboració entre la Generalitat de Catalunya, les Diputacions de Barcelona, Lleida, Tarragona i Girona, l’Associació catalana de Municipis i Comarques i la Federació de Municipis de Catalunya pel desenvolupament del Pla Extraordinari d’Assistència Financera Local.

Atès que l’adhesió al conveni requereix l’adopció de les resolucions o acords adients aprovats pels òrgans competents dels ens locals, l’acceptació de tots els termes d’aquest Conveni, i comporta la cessió, en favor de la diputació del respectiu àmbit territorial, dels drets de cobrament dels crèdits que cada ens local identifiqui pendents de pagament en l’actualitat i susceptibles d’incloure al

Pla.

El Sr. Alcalde explica aquest tema i explica la reunió mantinguda en el Consell Comarcal amb tots els alcaldes i secretaris dels ajuntaments de la Comarca i l’alcalde de Banyoles com a representant de la Diputació de Girona. Seguidament en proposa l’aprovació

Pren la paraula la regidora Sra. Consol Mas i comenta que el grup de CIU no hi està d’acord ja en els acords presentats únicament es preveu que la Diputació ingressi únicament un dels imports que segons el conveni es poden incloure, i ella creu que s’hauria de presentar l’acord amb totes les obligacions reconegudes per la Generalitat corresponents al Fons de Cooperació Local i el foment de les llars d’infants

El Sr. Alcalde explica que la Diputació ha previst el pagament del Fons de Cooperació Local per arribar a tots els ajuntaments de la demarcació i realitzar un pagament equitatiu a tothom.

Pren la paraula la regidora Sra. Consol Mas i comenta que el grup de CIU no ho veu així i voten en blanc.

Passat el punt a votació, s’aprova l’adhesió de l’Ajuntament de Fontcoberta al conveni entre la Generalitat de Catalunya i la Diputació de Girona per cinc vots a favor i tres en blanc i s’acorda:

**Primer.**-Que l’Ajuntament s’adhereix al Conveni subscrit entre la Generalitat de Catalunya i les Diputacions Provincials catalanes, publicat al DOGC, amb què s’estableix el Pla d’Assistència Financera Local.

**Segon.-** Que d’acord amb el que es preveu en l’esmentat Conveni, sol·licita a la Diputació de Girona un pagament per import de **47.990,18** euros, per compte dels crèdits que aquest Ajuntament té enfront la Generalitat de Catalunya que es relacionen tot seguit:



**Tercer.-** Que, en garantia de la devolució de l’import sol·licitat, l’Ajuntament transmet els drets de cobrament dels esmentats crèdits a favor de la Diputació de Girona, de forma que, per quedar alliberada del deute, la Generalitat de Catalunya els haurà de fer efectius directament a aquesta Diputació.

**Quart.-** Que l’Ajuntament destinarà les quantitats obtingudes del Pla Extraordinari d’Assistència Financera Local exclusivament a satisfer despeses de personal de la Corporació i deutes d’aquesta amb contractistes, concessionaris i altres proveïdors.

**5è.- ACCEPTACIÓ SUBVENCIÓ CAMP DE FUTBOL I ACCEPTACIÓ PRESTEC ICF.**

Atès el conveni de concessió de subvenció entre el Consell Català de l’Esport i l’Ajuntament de Fontcoberta, per al finançament de l’actuació de “Reforma de camp de futbol”, es proposa l’acceptació de la subvenció i formalització del préstec.

Pren la paraula el regidor Sr. Lluís Freixa i pregunta si s’han fet reunions amb alguna entitat.

Pren la paraula el regidor Sr. Carles Pedrola i comenta que es farà la reunió el proper dia 20 d’abril i si no hi ha cap entitat que ho vulgui gestionar, es deixarà d’entrada el tema, no es farà de moment cap més gestió per tirar endavant el futbol.

El regidor Sr. lluís Freixa pregunta quina obra nova doncs es vol fer en el camp de futbol?

El Sr. Alcalde contesta que no és una obra nova, que aquesta subvenció és per l’obra ja executada i explica l’actuació que es va fer en el camp de futbol,per tal de que no quedi inundat. També explica l’atorgament de la subvenció per part de la Generalitat i una part per la Diputació de Girona.

Seguidament es procedeix a la votació i es vota el punt per unanimitat, fent constar que en la passada sessió en que es va votar facultar al Sr. Alcalde per a signar el conveni de la subvenció, varen votar en blanc perquè no havien entès que la subvenció era per una obra ja executada.

Així doncs, per unanimitat, s’acorda:

* **Primer.-** Acceptar la subvenció de 139.843,00 euros, que ens concedeix el Consell català de l’Esport per l’actuació “Reforma de camp de futbol.
* **Segon.-** Formalitzar un préstec de 75.000,00 euros, amb l’Institut Català de Finances destinat a l’actuació de referència.
* **Tercer.-** Facultar a l’Alcalde Sr. Joan Estarriola i Vilardell amb DNI 77898450A per tal que pugui signar els corresponents documents públics i privats que siguin necessaris per tal de dur a terme els acords anteriors aprovats.

**6è.- APROVACIÓ DEL PROJECTE D’AMPLIACIÓ DEL CEMENTIRI MUNICIPAL.**

Atesa la necessitat d’ampliar el nombre de nínxols del cementiri municipal seguint el mateix mètode constructiu que l’inicial, amb l’objectiu de guardar coherència constructiva, es presenta al Ple el projecte d’obres d’ampliació del cementiri municipal amb 24 nínxols amb un import de 19.021,44 euros IVA inclòs, redactat pel tècnic municipal Sr. Joan Marquès i Palomeras. El Sr. Alcalde comenta que potser i d’acord amb el tècnic municipal es podria instal·lar algun columbari, i es proposa la seva aprovació inicial.

Pren la paraula el regidor Sr. Jaume Roura i comenta que és una millora molt necessària a fer.

S’arriba a la votació i per unanimitat, s’acorda:

* Aprovar el projecte d’ampliació del cementiri municipal, amb un import de 19.021,44 euros, IVA inclòs i redactat pel tècnic municipal Sr. Joan Marquès Palomeras.
* Exposar el projecte al tràmit d’informació pública durant un termini de 30 dies, d’acord amb el que determina l’art. 37 del Reglament d’Obres, Activitats i Serveis dels ens locals. En el supòsit que durant el termini d’informació pública no es presentin reclamacions o al·legacions, l’acord d’aprovació inicial esdevindrà definitiu.
* Sol·licitar la subvenció del 70% del Fons de Subvencions 2012” de l’àmbit de Cooperació Local de la Diputació de Girona per fer front a les despeses de l’obra d’ampliació del cementiri municipal.

**Fora de l’ordre del dia i prèvia declaració d’urgència adoptada per la totalitat dels assistents a la sessió, s’acorda el següent**

Atès el conveni de cessió gratuïta d’una xarxa d’Itineraris Saludables a l’Ajuntament de Fontcoberta per part de l’Organisme Autònom de Salut Pública de la Diputació de Girona (Dipsalut) amb l’objectiu de promoure l’activitat i l’exercici físic creant una xarxa de parcs urbans i itineraris saludables a la demarcació de Girona, establir els termes i condicions de la cessió gratuïta.

Per unanimitat, s’acorda:

**Primer.-** Aprovar el conveni de cessió d’una xarxa d’itineraris saludables al municipi de Fontcoberta, entre l’Organisme Autònom de Salut Pública de la Diputació (Dipsalut) i l’Ajuntament de Fontcoberta.

**Segon.-** Trametre el conveni degudament signat a l’organisme Dipsalut.

**7è.- PRECS I PREGUNTES**

Arribat el torn de precs i preguntes pren la paraula la regidora Sra. Consol Mas i comenta el tema de la neteja, que els carrers són bruts, els llocs on estan els contenidors són bruts i demana si hi ha un calendari per a la neteja i si s’ha previst alguna acció.

El Sr. Alcalde comenta si ho demana pels contenidors o per la neteja en general?

Ella diu que tot en general , que si hi ha una persona més a la brigada s’hauria de notar.

Pren la paraula el regidor d’aquesta àrea i comenta que potser si te raó que uns llocs són més nets que altres, que ja ho veu així, però es que hi ha molts arbres i plataners i per tant moltes fulles i brutícia, però el que no es pot fer és tenir la brigada tot el dia netejant, ja que hi ha altres treballs a fer. Que es van fent rotacions a tot el municipi i s’intenta mantenir-ho net.

Que properament la brigada del Coiet vindrà amb una màquina per a netejar els carrers.

El Sr. Alcalde comenta que també s’ha de tenir paciència fins que acabin les obres del gas natural ja que per la neteja de carrers són un destorb.

Seguidament el Sr. Alcalde explica al ple la proposta del Consell d’eliminar contenidors i instal·lar deixalleries, per exemple instal·lar-ne una al C/President Càrdenas i eliminar la de la Plaça dels Remences, eliminar el contenidor de dalt de la Farrès i la deixalleria del C/ de Garrumbert, ja que únicament hi haurien d’abocar 6/7 famílies i és una de les que hi comptabilitzen més quilos. Es farà un estudi durant 2 mesos a veure com funciona tota la redistribució.

Es debat el tema sobre les deixalleries, els quilos i els contenidors.

El regidor Sr. Lluís Freixa pregunta, tornant a la neteja, si surt el dumper de la brigada a netejar els carrers o no ?

El Sr. Alcalde contesta que no ja que no recull i no escombra prou bé, que aquest aparell és per fer altres treballs. Que de fet també estaria bé que hi haguessin voluntaris per escombrar davant de casa seva, que no ho hagués de fer tot la brigada.

El regidor Sr. Xavier Cros de l’àrea de la neteja, diu que al final s’aconseguirà tenir el poble net.

A continuació pren la paraula en Jaume Roura i pregunta perquè s’omple el clot de la Pedrera de terres i runes . El Sr. Alcalde contesta que és una part que s’ha d’unir amb el parc.

En Jaume Roura diu que d’aquesta manera els pins es poden morir.

El Sr. Alcalde comenta que es busca que quedi anivellat, que no te cap valor ecològic, que a sobre hi posaran terra i s’hi plantaran alzines.

En Lluís Freixa diu que lo que s’hi aboca és ciment i no hi naixerà res.

El Sr. Alcalde diu que són runes i terres, no asfalt i que a sobre hi va 1 metre de terra.

Seguidament pren la paraula el regidor Sr. Lluís Freixa i demana les factures que deu la Generalitat, i que havia sol·licitat en el ple passat.

La Secretària li entrega un full amb les obligacions pendents.

A continuació el Sr. Lluís Freixa pregunta si el Sr. Alcalde es va reunir amb el delegat de l’ACA pel tema del col·lector?

El Sr. Alcalde diu que si i que hi va anar-hi acompanyat del tècnic municipal i li varen portar un petit projecte i un topogràfic. Explica que el problema de l’ACA és la tresoreria que no en disposen, i que s’ha d’esperar l’informe favorable de Barcelona a la proposta presentada, tal i com els havia dit en el punt de les informacions.

El SR. Lluís Freixa comenta que val més endeutar-se per això que per una altre tema i pregunta quin termini es necessita per fer les obres?

El Sr. Alcalde contesta que una setmana aproximadament.

Abans de donar per acabada la sessió es debat el dia del ple del proper mes d’abril, ja que el dia 30 està dintre el pont de l’1 de maig i hi ha regidors que estaran fóra. S’acorda celebrar el proper ple ordinari el dia 26 d’abril.

I no havent-hi més assumptes a tractar ni més precs ni més preguntes a formular, el Sr. Alcalde dóna per acabada la sessió a les vint-i-tres hores. Ho certifico.

Vist-i-plau

L’Alcalde La Secretària